Polisielede snel vrou in kraam in afgeleë gebied te hulp | Netwerk24
Deur Susan Cilliers 14 Januarie 2020 05:26
Polisielede in Noordwes het Saterdag vroedvrou gespeel en gehelp om 'n gesonde babameisie in die lewe te bring.
Die drama het omstreeks 06:00 begin toe die polisie in Vorstershoop 'n benoude oproep kry dat 'n 22-jarige vrou in die Monotomosetlha-nedersetting in die omgewing in kraam is.
Vorstershoop is een van die mees afgeleë dele van Noordwes teenaan die Botswana-grens.
Brig. Sabata Mokgwabone, polisiewoordvoerder in Noordwes, het in 'n mediaverklaring gesê vier konstabels en 'n data-tikster het dadelik besef dis 'n krisis omdat die nedersetting so afgeleë is en nie maklik bereikbaar is vir gemeenskapsdienste nie.
Die polisielede het ook 'n ambulans ontbied terwyl hulle hulself na die toneel gehaas het.
Die haastige baba het die nooddienste egter voorgespring. Twee van die vroulike konstabels het toe moue opgerol om Susan Thompe tydens haar baba se geboorte by te staan.
"Die vrou en haar baba (Orefile) is omstreeks 09:00 veilig aan die nooddienste oorhandig nadat die ambulans van Morokweng opgedaag het," het Mokgwabone gesê.
Genl. Sello Kwena, polisiekommissaris in Noordwes, het die lede geluk gewens omdat hulle meer as net hul plig gedoen het.
Konstabels Mphonyane Batumile en Keneilwe Melk (naaste aan die kamera) Saterdagoggend saam met klein Orefile. Foto: Verskaf
Die polisielede Saterdag by Susan Thompe en haar baba, Orefile, nadat hulle die kleinding in die lewe help bring het. Foto: Verskaf
Meer oor: Keneilwe Melk | Mphonyane Batumile | Vorstershoop | Monotomosetlha-Nedersetting | Kraam | Polisie | Geboorte